Document ID: 32001R0077

Kommissionens forordning (EF) nr. 77/2001
af 5. januar 2001
om ændring af bilagene til forordning (EF) nr. 1547/1999 og Rådets forordning (EF) nr. 1420/1999 for så vidt angår forsendelser af visse typer affald til Albanien, Brasilien, Bulgarien, Burundi, Jamaica, Marokko, Nigeria, Peru, Rumænien, Tunesien og Zimbabwe
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(1), senest ændret ved Kommissionens beslutning 1999/816/EF(2), især artikel 17, stk. 3,
under henvisning til Rådets forordning (EF) nr. 1420/1999 af 29. april 1999 om fælles regler og procedurer for forsendelse af visse typer affald til en række lande, der ikke er medlemmer af OECD(3), ændret ved Kommissionens forordning (EF) nr. 1208/2000(4), særlig artikel 3, stk. 5, og
ud fra følgende betragtninger:
(1) I januar 2000 sendte Europa-Kommissionen en verbalnote til alle lande, der ikke er medlemmer af OECD (samt Ungarn og Polen, som endnu ikke anvender OECD-beslutning K(92) 39 endelig udg.). Denne verbalnote havde tre formål, nemlig: a) at informere disse lande om Fællesskabets nye forordninger på området, b) at anmode om bekræftelse af de respektive positioner, som angivet i bilagene til forordning (EF) nr. 1420/1999 og Kommissionens forordning (EF) nr. 1547/1999 af 12. juli 1999 om fastlæggelse af de i Rådets forordning (EØF) nr. 259/93 omhandlede kontrolprocedurer for så vidt angår overførsel af visse typer affald til visse lande, for hvilke OECD-Rådets beslutning K(92) 39 endelig udg. ikke finder anvendelse(5), senest ændret ved forordning (EF) nr. 1552/2000(6), og c) opnå svar fra de lande, der ikke svarede i 1994.
(2) Blandt de lande, der svarede, informerede Brasilien, Bulgarien, Burundi, Jamaica, Marokko, Nigeria, Peru, Rumænien, Tunesien og Zimbabwe Kommissionen om, at import af visse former for affald, der er opført i bilag II til forordning (EØF) nr. 259/93, enten accepteres uden nogen form for kontrolprocedure eller er underlagt den kontrolprocedure, der finder anvendelse i forbindelse med bilag III og IV, eller som er nævnt i artikel 15 i nævnte forordning. Disse lande har endvidere meddelt, at de ikke ønsker at modtage andre former for affald.
(3) Albanien har som svar på verbalnoten meddelt, at landets holdning var uændret. Imidlertid skal bestemmelserne vedrørende Albanien ændres på grund af det nye mærkningssystem for visse typer affald, der er anført i bilag II til forordning (EØF) nr. 259/93.
(4) I overensstemmelse med artikel 17, stk. 3, i forordning (EØF) nr. 259/93 blev udvalget, der er nedsat i henhold til artikel 18 i Rådets direktiv 75/442/EØF af 15. juli 1975 om affald(7), senest ændret ved Kommissionens beslutning 96/350/EF(8), informeret om disse landes officielle anmodning den 23. juni 2000 (den 12. juli 2000 hvad Burundi angår).
(5) For at kunne tage højde for disse landes nye situation er det nødvendigt samtidigt at foretage ændringer i forordning (EF) nr. 1420/1999 og forordning (EØF) nr. 1547/1999.
(6) De i denne forordning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 18 i direktiv 75/442/EØF -
UDSTEDT FØLGENDE FORORDNING:
Artikel 1
I forordning (EF) nr. 1547/1999 foretages følgende ændringer:
1) Bilag A ændres som anført i bilag A til denne forordning.
2) Bilag B ændres som anført i bilag B til denne forordning.
3) Bilag C ændres som anført i bilag C til denne forordning.
4) Bilag D ændres som anført i bilag D til denne forordning.
Artikel 2
I forordning (EF) nr. 1420/1999 foretages følgende ændringer:
1) Bilag A ændres som anført i bilag E til denne forordning.
2) Bilag B ændres som anført i bilag F til denne forordning.
Artikel 3
Denne forordning træder i kraft på tyvendedagen efter dens offentliggørelse i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. januar 2001.

Labels: 3
5
20